'N RUIMHARTIGE DONASIE - Eugene Marais Stigting
Die kern van die Stigting is die behoud van Eugène Marais se nalatenskap op die terrein waar hy as skoolseun gematrikuleer het. Talle individue het reeds bydraes in hierdie verband gemaak. Hier volg een wat die aandag sal trek.
Dr Dawie Vorster van Hermanus skryf: "Ek het met Eugène Marais Jnr. kennis gemaak maar… hou in gedagte dit was om en by 73 jaar gelede!
My pa was bevriend met Eugène Marais se seun wat op Brits as prokureur gepraktiseer het. Ek veronderstel hulle was albei lede van die motorfietsklub waarvan my pa 'n vurige lid was. Hy en die ander manne het tussen Brits en Pretoria gejaag het om die spoedrekords op te stel en dan te verbeter.
Ons het op 'n plaas Klipkop, sowat 10km van Brits af op die pad na Thabazimbi gebly waar my pa met tabak en koring geboer het.
My pa het vir Eugène Marais ontmoet terwyl hy vir sy seun op Brits kom kuier het. Eugène Marais het toe op Pelindaba by Gustav en Hannie Preller gewoon. My pa was vreeslik beïndruk met die man en het aan sy lippe gehang as hulle oor insekte, veral termiete, gepraat het.
My pa was 'n entoesiastiese entomoloog en 'n groot aanhanger van Marais en die natuurwetenskaplike dr. Sidney Skaife.
Toe ons die Desembervakansie van 1947 vir my ouma op Brits gaan kuier het, het my pa my weer saamgeneem om vir Marais Jnr. op Brits te gaan groet. Hulle het ure lank gesels en toe ons ry het hy aan my pa besittings van sy oorlede pa geskenk, o.a. 'n goue Lanco-sakhorlosie, inkpen met inkpot, 'n klein mikroskoop en silwer sigarethouer.
My pa het ook daardie jare begin om Marais se werke te versamel en met sy dood in 1967 het alles na my toe gekom. Ek het vir 30 jaar by elke tweedehandse boekwinkel in elke dorp of stad waar ek gekom het gesoek en uiteindelik vir "Margriet van Laastelust" in 'n boekwinkel in Montague raakgeloop en die versameling voltooi!